text: Bestil en gratis forsker
  02 marts 2016 kl. 17.27
  Hvis du gerne vil være klogere, så kan du nu gratis bestille en forsker.
  Kloge hoveder fra Syddansk Universitet er nu klar til at tegne og fortælle i hele Region Syddanmark. Forskerne kan fortælle om alt fra grænserne i Europa til livsforlængende behandling og smertegrænser.
   - Det er godt, at vi med 'Bestil en forsker'-ordningen når ud i alle egne af Danmark. Forskning er ikke kun for en lukket elite, men kan være med til at berige den enkelte, skabe nysgerrighed og øge forståelsen for samtiden og de udfordringer, som forskningen skal være med til at løse, siger uddannelses- og forskningsminister Ulla Tørnæs i en pressemeddelelse til TV SYD.
  Det er i forbindelse med den store landsdækkende videnskabsfestival Forskningens Døgn, at forskere fra Syddansk Universitet stiller sig selv til rådighed. Foredragene kan bestilles af alle og er helt gratis. De eneste betingelser er, at man kan stille med et lyttende publikum på mindst 15 personer, kan tilbyde passende rammer og vil betale forskerens transport.
  Hvis du vil bestille et foredrag af en forsker på Syddansk Universitet, så gå ind på www.forsk.dk.
  